作者：吴潜
词牌/韵律：沁园春

paragraphs: 落雁横空，乱鸦投树，孤村暮烟。
有渔翁拖网，牧儿戴笠，行从水畔，唱过山前。
云阁还垂，雨低欲堕，何处行人唤渡船。
萧萧处，更柴门草店，竹外松边。
凄然。
倚马停鞭。
叹客袂征衫岁月迁。
既不缘富贵，功名系绊，非因妻子，田宅萦牵。
只有寸心，难忘斯世，磊块轮囷知者天。
愁无奈，且三杯浊酒，一枕酣眠。